ফিলিপিন্সে চাল রফতানি বাড়াতে চায় ভারত!

ওয়েব ডেস্ক : ভারতের উপর ৫০ শতাংশ শুল্ক চাপিয়েছেন ডোনাল্ড ট্রাম্প (Donald Trump)। ফলে আমেরিকার বাজার প্রায় বন্ধ হয়ে গিয়েছে ভারতীয় ব্যবসায়ীদের জন্য। এই পরিস্থিতিতে এক দ্বীপ রাষ্ট্রে চাল (Rice) বিক্রি বাড়াতে চাইছে নয়াদিল্লি। তার জন্য সেপ্টেম্বরেই সে দেশে যেতে চলেছে ভারতের প্রতিনিধি দল। চাল সহ অন্যান্য কৃষিজাত পণ্য নিয়ে আলোচনা হতে পারে।

যে দেশে ভারতীয় প্রতিনিধিরা যেতে চলেছেন সেই দ্বীপ রাষ্ট্র হল ফিলিপিন্স (Philippines)। কারণ, এই দ্বীপরাষ্ট্রে চালের প্রচুর চাহিদা রয়েছে। ভারত থেকে এর আগে এই দেশে চাল গিয়েছে। তবে এই বাণিজ্যকে অন্যমাত্রায় নিয়ে য়েতে চায় নয়াদিল্লি। সংবাদ সংস্থা পিটিআই সূত্রে এমনটাই জানা গিয়েছে। জানা যাচ্ছে, সেপ্টেম্বরে ফিলিপিন্সে যাবে ভারতের প্রতিনিধি দল।

আরও খবর : হাত মেলাল ভারত-চীন! মোদিকে ‘বন্ধুত্বের আহ্বান’ জিনপিংয়ের

পরিসংখ্যান অনুযায়ী, ২০২৪ সালে বিভিন্ন দেশ থেকে দু’হাজার কোটি টাকার কৃষিজাত পণ্য আমদানি করেছে ফিলিপিন্স। তবে সে বছরে ফিলিপিন্সে ভারত থেকে মাত্র ৪১.৩ কোটি ডলারের পণ্য গিয়েছে। ফলে সেই ঘাটতি এবার মেটাতে চাইছে ভারত। এ নিয়ে এক সরকারি আধিকারিক বলেছেন, ২০২৪-২৫ সালে বিদেশে ভারত থেকে চাল (Rice) রপ্তানি হয়েছে ১.১ হাজার কোটি ডলারের। কিন্তু, ফিলিপিন্সে(Philippines) অতিরিক্ত পরিমাণ চাল পাঠানো হয়নি। তবে এবার সে দেশের সঙ্গে বাণিজ্য আরও বাড়াতে উদ্যোগী ভারত সরকার।

প্রসঙ্গত, ভারতের উপর প্রথমে ২৫ শতাংশ শুল্ক চাপিয়েছিলেন ট্রাম্প। তার পর রাশিয়া থেকে তেল কেনার জন্য আরও ২৫ শতাংশ শুল্ক চাপান তিনি। শুধু ভারত নয়, ব্রাজিলের উপরেও অতিরিক্ত শুল্ক চাপানো হয়েছে আমেরিকার তরফে। ফলে ভারত ও আমেরিকার মধ্যে বাণিজ্য ধাক্কা খেয়েছে। যার ফলে বর্তমানে বিকল্প বাজারের সন্ধান করছে নয়াদিল্লি। সেই কারণে ফিলিপিন্সে চাল রফতানি বাড়াতে চাইছে ভারত।